Gemmer-en-vla-lekkerte | Landbou
Landbou / Leefstyl / Resepte / Gemmer-en-vla-lekkerte
Yskasterte is baie gewild in Suid-Afrika as gevolg van ons lang en warm somers.
En ons voorliefde vir kondensmelk kom heel moontlik uit 'n tyd toe baie van ons vakansie gehou het op klein stranddorpies, ver van alles, en kondensmelk onontbeerlik was in die koskas.
Hierdie resep is 'n voorsmakie uit Callie Maritz en Mari-Louis Guy se nuwe resepteboek – Die Suid-Afrikaanse Melktert-versameling.
■ 45 ml vlapoeier
■ 45 ml mielieblom
■ 60 ml suiker
■ 1 liter melk
■ 1 blik (385 g) kondensmelk
■ 2 pakkies (200 g elk) Gingernuts-beskuitjies, fyngedruk
■ 60 g botter, gesmelt
Meng die vlapoeier, mielieblom, eier, suiker en 'n bietjie van die melk tot 'n pasta. Verhit die res van die melk en die kondensmelk in 'n kastrol oor matige hitte.
Voeg die vlapasta by en roer tot die mengsel verdik en deurgekook is. Meng die beskuitjiekrummels en botter saam. Deel die krummelmengsel in vier gelyke dele. Skep 'n laag krummelmengsel op die boom van 'n 23 cm-tertbord en dan 'n laag vla.
Herhaal die lae tot al die krummelmengsel en vla opgebruik is, maar eindig met 'n laag van die krummelmengsel. Plaas die tert vir ongeveer 3 uur in die yskas tot gestol. Lewer 1 groot tert.